केरल में कोरोना वायरस के 5471 नए केस, 16 मरीजों की मौत
केरल में शनिवार को कोरोना वायरस संक्रमण के 5,471 नए मामले सामने आए और 16 मरीजों की मौत हो गयी। राज्य में अब संक्रमितों का आंकड़ा बढ़कर 9,99,523 हो गया है और मृतकों की संख्या 3,970 हो गयी है।
तिरुवनंतपुरम: केरल में शनिवार को कोरोना वायरस संक्रमण के 5,471 नए मामले सामने आए और 16 मरीजों की मौत हो गयी। राज्य में अब संक्रमितों का आंकड़ा बढ़कर 9,99,523 हो गया है और मृतकों की संख्या 3,970 हो गयी है। स्वास्थ्य मंत्री के के शैलजा ने बताया कि पिछले 24 घंटे में 85,969 नमूनों की जांच हुई है और अब राज्य में संक्रमण दर 6.36 फीसदी है। मंत्री ने कहा, ‘‘ अब तक राज्य 1,05,26,236 नमूनों की जांच करवा चुका है।’’ उन्होंने बताया कि राज्य में शनिवार को 5835 मरीजों के ठीक होने के साथ ही अब तक कोविड-19 के 9,31,706 रोगी संक्रमणमुक्त हो चुके हैं। उन्होंने एक विज्ञप्ति में कहा, ‘‘फिलहाल 63,581 मरीज उपचाराधीन हैं।’’ गौरतलब है कि देश में फिलहाल सबसे ज्यादा केस केरल में ही मिल रहे हैं।केरल के बाद महाराष्ट्र में कोरोना वायरस के सबसे ज्यादा केस सामने आ रहे हैं। महाराष्ट्र में शनिवार को कोविड-19 के 3,611 नए मामले सामने आए और संक्रमण से 38 लोगों की मौत हो गयी। स्वास्थ्य विभाग के एक अधिकारी ने बताया कि राज्य में नए मामले सामने आने के बाद संक्रमितों की संख्या बढ़कर 20,60,186 हो गयी, जबकि संक्रमण से मौतों का आंकड़ा 51,489 पर पहुंच गया है । अधिकारी के मुताबिक, शनिवार को स्वस्थ हुए 1,773 लोगों को अस्पतालों से छुट्टी दे दी गयी। अधिकारी ने बताया कि राज्य में अब तक 19,74,248 लोग ठीक हो चुके हैं और 33,269 लोगों का उपचार चल रहा है। वहीं, मुंबई से संक्रमण के 529 नए मामले आए तथा छह और मरीजों की मौत हो गयी। मुंबई में अब तक 3,13,431 मामले आए हैं और 11,415 लोगों की मौत हुई है।विश्व स्वास्थ्य संगठन (डब्ल्यूएचओ) के प्रमुख टेड्रोस अधानोम गेब्रेयसस ने कहा है कि कोरोना वायरस संक्रमण के मामलों में दुनियाभर में आई कमी प्रोत्साहित करने वाली है, लेकिन कोविड-19 को फैलने से रोकने में मददगार रहे प्रतिबंधों में ढील नहीं दी जानी चाहिए। गेब्रेयसस ने शुक्रवार को कहा कि दुनियाभर में संक्रमण के मामलों में लगातार चौथे सप्ताह कमी आई है और मृतकों की संख्या में भी लगातार दूसरे सप्ताह कमी आई है।उन्होंने कहा, ‘‘ऐसा प्रतीत होता है कि संक्रमितों एवं मृतकों की संख्या में यह कमी जन स्वास्थ्य संबंधी कदमों को सख्ती से लागू किए जाने के कारण आई है। हम सभी संख्या में आई कमी से उत्साहित हैं, लेकिन मौजूदा स्थिति से संतुष्ट हो जाना वायरस जितना ही खतरनाक होगा।’’ गेब्रेयसस ने कहा, ‘‘अभी यह समय नहीं आया है कि कोई भी देश प्रतिबंधों में ढील दे। अब यदि किसी की मौत होती है, तो यह और भी अधिक त्रासदीपूर्ण होगा क्योंकि टीके लगने आरंभ हो गए हैं।’’डब्ल्यूएचओ ने बताया कि दुनिया भर में संक्रमण के 19 लाख नए मामले सामने आए हैं, जबकि इससे पूर्ववर्ती सप्ताह में यह संख्या 32 लाख थी। उन्होंने कहा कि संक्रमण के संभावित स्रोत का पता लगाने के लिए हाल में चीन की यात्रा करने वाला डब्ल्यूएचओ विशेषज्ञ मिशन अपने अध्ययन का सार अगले सप्ताह पेश करेगा।